Vruntlikenn grudt myt derbedinge allesz gudes stedes to fornne. Vorsichtigenn, wolwisenn herenn, frunde vnnd gunre, leuen nabur. Juwer leue ick foge to wetende vnnd yn clagt geue to vorstande, szo juw fillichte wol bekant ysz, dat de vnmilden vnde vncristenen Rutczenn dat cristene bludt dencken to verdelligende vnnde my yn Vinlandt, myneme lande, groten swarenn schadenn dhan hebbenn myt bernende vnnde clachtinge jn deme wyntere vorgangenn, dat ick gerne wedderstan wolde, szo my van rechte behoret ock vmme des cristenen louen willen vp deme de nicht gecrencket werde vnnde de vnmildenn vncristenen Rutczenn de auerhant nicht beholdenn moghenn. Worumme, leuen herenn, beszunderenn gudenn frunde vnnd gunner, ys myne flitige bede vnnde to juwere leue to flugt hebbe, gy de cristenheit mogen helpen, beschermen vnnde by macht beholdenn vnnde my to hulpe kamen myt iij effte iiij hundert knechten, de to schaffende vp de pinxten hilligen dage to zinde to Reuele. De slote vnnde borge jn Vynlandt hebbe ick myt myneme folke befestiget vnnde hebbe gelegen to der lantwere. Ick hadde gerne to der Rutczenn jn dat lant geweset, men de wynter ysz to weke, ock befruchtede ick my, dat ick to weynich folckes hadde. Wil my Got von hemmele de genade geuen vnnde frome herenn vnnde gy bystant dhon, jck vorhape my en zodanen willen wedder to bewisende vnnde de cristenheit nach myneme vormoge to beschermende. Ick my gentzlick to juwere leue vorlate, gy my guden wyllen vmme der Hense bewisende werden de cristenheyt to beschermende; wess ick wedder vmme dhon mach vnde zal by juw vnde den juwen, dho ick allewege willichlick gerne. Ifft juw nodt anstortede effte antrede, dat Got affkere, szo will ick van der krone haluen vann Szwedenn juw wedder vnnde van mynent wegenn gelike byplichtinge vnnde entsettinghe dhon myt zo fele folkes effte mher. Des ick juwe brefflike antwerdt beghere. Gode selich vnnde geszunnt to langen tydenn befalen. Geuen vp Raczeborgh an den jarenn vnses herenn mccccxcvj, des mandages negest na Elizabeth, vnnder myneme signete. Steen Stuwre riddere, Swedenn richs gubernator etc.